Egpaar op Noordwes-plaas oorvalArgieffoto ŉ Boer en sy vrou is Dinsdagoggend op ŉ plaas buite Derby in Noordwes deur drie mans oorval, aangerand en vasgebind. Lt.kol. Amanda Funani, woordvoerder van die polisie, het aan Maroela Media gesê die boer is omstreeks 07:15 uit sy huis op die plaas tussen Derby en Koster om na sy beeste om te sien. “Drie verdagtes, wat almal balaklawas gedra het, het hom oorval en hom teruggesleep na sy huis toe,” het Funani gesê. “Hulle het hom en sy vrou met toue vasgebind voordat hulle drie vuurwapens, drie selfone en ŉ onbevestigde bedrag kontant geroof en op die vlug geslaan het. ŉ Soektog na die verdagtes is van stapel gestuur, maar niemand is nog in hegtenis geneem nie. Funani wou nie die name van die egpaar bekendmaak nie, maar het gesê hulle is tussen 65 jaar en 70 jaar oud. ŉ Saak van gewapende roof word ondersoek. Die aanval op die egpaar is deel van minstens 30 plaasaanvalle wat reeds in Februarie in Suid-Afrika plaasgevind het. Ian Cameron, AfriForum se hoof van gemeenskapsveiligheid, het Dinsdagoggend gesê 11 mense is reeds hierdie maand in plaasaanvalle vermoor. “Vyf mense is in die afgelope 24 uur in twee verskillende aanvalle vermoor, onderskeidelik in Mpumalanga en Limpopo. Hoeveel mense moet nóg in dié land vermoor word voordat daar daadwerklik opgetree word? Dit wil voorkom of die regering nie bereid is om landsburgers te beskerm nie,” het Cameron gesê. Hy het gesê gemeenskappe sal self moet begin optree om plaasaanvalle te voorkom en dat die wet genoeg ruimte laat om dit te doen.